Prinsesse Kate får støtte fra kreftpasient Mila (8)
Kate støttet Mila Sneddon gjennom hennes kreftbehandling. Nå sender åtteåringen en hilsen tilbake. – Hun vil være modig fordi jeg var det, og hun vil kjempe mot det slik jeg gjorde, sier Mila til britiske Mirror. Dette etter at Kate fredag kveld kunngjorde at hun mottar preventiv kreftbehandling. – Jeg håper hun føler seg bedre snart og ønsker henne rask bedring, forteller Mila. Den skotske jenta ble kjent for prinsessen via et bilde av seg selv, fra mars 2020 da hun var adskilt fra familien på grunn av pandemien, mens hun var under cellegiftbehandling. Bildet viste den gang blodkreftsyke Mila som lente seg mot vinduet og sendte et kyss til sin pappa Scott, som stod utenfor fordi han ikke kunne ha fysisk kontakt med datteren. Da var Mila fire år. Hun ble erklært kreftfri, i remisjon, to år senere.  Bildet ble inkludert i prinsessens fotobok «Hold Still: A Portrait of Our Nation», og i mai 2021 møttes Kate og Mila i Edinburgh. Da var Kate iført Milas favorittfarge, rosa, og Mila fikk frokostblanding servert av en butler når hun ble sulten. De har holdt kontakt siden. Se flere bilder fra deres første møte her: Milas mor Lynda Sneddon roser Kate for medfølelsen, omsorgen og støtten prinsessen ga datteren både under og etter behandling. Hun forteller at Kates utsagn fredag derfor ble veldig følelsesladet for dem. Ifølge moren har Mila også planer om å kontakte Kate privat, og jobber med å lage et kort til prinsessen. Lynda beskriver Kate som en varm og omsorgsfull person. Hun mener at fredagens kunngjøring viser at kreft kan ramme alle. – Kreft er en klubb ingen ønsker å være med i. Vi er veldig lei oss for å høre at hun har blitt med i klubben, men vi støtter henne fullt ut og ønsker henne alt det beste, sier Lynda. Ifølge moren har Kate vært så jordnær i møtene med Mila og familien at de nærmest har glemt prinsessens kongelige status. – Hun er en mamma, en kone, hun er ung, vakker, atletisk og nå står hun overfor dette. Det viser at kreft ikke diskriminerer, det kan påvirke hvem som helst når som helst. Vi ønsker henne en fredelig og rask bedring.
Prinsesse Kate støttet Mila under kreftbehandling, og nå sender 8-åringen hilsen om god bedring tilbake. Mila ble kjent for Kate via et bilde tatt i mars 2020, da hun var adskilt fra familien under cellegiftbehandling. Prinsessen og Mila møttes i 2021 i Edinburgh og har holdt kontakt siden. Milas mor roser Kate for hennes medfølelse og støtte, og beskriver prinsessen som varm og omsorgsfull.